APEX ผนึก “แมริออท” ผุดรีสอร์ท 5 ดาวริมหาดกระบี่ มูลค่า 3.5 พันลบ.
APEX ผนึก “แมริออท” ผุดรีสอร์ท 5 ดาวริมหาดกระบี่ มูลค่า 3.5 พันลบ.
8 ก.พ. 2562

นายพงษ์พันธ์ สัมภวคุปต์ ประธานเจ้าหน้าที่บริหาร บริษัท เอเพ็กซ์ ดีเวลลอปเมนท์ จำกัด (มหาชน) หรือ APEX เปิดเผยว่า บริษัทฯมีความยินดีอย่างยิ่งที่ได้ร่วมงานกับ Marriott International อีกครั้งในการพัฒนาโครงการสุดหรู “Sheraton Krabi Long Beach Resort &amp; Residences” แห่งแรกที่หาดยาวจังหวัดกระบี่
ทั้งนี้ เพื่อพัฒนาเป็นแหล่งท่องเที่ยวแห่งใหม่รองรับกลุ่มนักท่องเที่ยวทั้งชาวไทยและต่างชาติรวมถึงนักลงทุนที่มองหาโอกาสการลงทุนในที่พักตากอากาศระดับพรีเมี่ยม ติดริมชายหาดเพื่อปล่อยเช่า โครงการจะเริ่มก่อสร้างช่วงกลางปี 2562 จะแล้วเสร็จในช่วงไตรมาสที่ 4 ปี 2564 ซึ่งจากสถิตินักท่องเที่ยวพบว่านับตั้งแต่ปี 2559 มีจำนวนนักท่องเที่ยวที่เดินทางเข้ามาจังหวัดกระบี่เพิ่มขึ้นอย่างต่อเนื่อง ถือเป็นสัญญาณที่ดีในอนาคตสำหรับการท่องเที่ยวจังหวัดกระบี่ที่จะสามารถขยายตัวทางเศรษฐกิจได้อย่างรวดเร็ว
สำหรับโครงการ “Sheraton Krabi Long Beach Resort &amp; Residences” มูลค่าโครงการ 3,459 ล้านบาท ประกอบด้วยโรงแรมขนาดจำนวน 212 ห้องพัก รวมถึงคอนโดมิเนียมแบบ Low Rise และเรสซิเดนซ์แบบพูลวิลล่า จำนวน 100 ยูนิต บนพื้นที่รวม 76 ไร่ เน้นการออกแบบภายในห้องรวมถึงการคัดสรรเฟอร์นิเจอร์ที่มีดีไซน์เรียบหรูในแบบของ Sheraton
โดยจุดเด่นของโครงการตั้งอยู่ติดริมชายหาดยาวถึง 225 เมตร และมองเห็นทิวทัศน์ของหาดไร่เลย์ อ่าวนาง และเกาะโพดะ ที่มีความสวยงาม  สะดวกสบายในการเดินทางจากสนามบินนานาชาติกระบี่ เพียง 30 นาที สำหรับลูกค้าที่ซื้อเรสซิเดนซ์สามารถเข้าร่วมโครงการ Rental Program ที่มีการบริหารตามมาตรฐานโดยโรมแรมระดับ 5 ดาว อย่างโรงแรมเชอราตัน พร้อมสิทธิพิเศษ สามารถเข้าพักได้ 30 วันต่อปี โครงการนี้จึงเป็นตัวเลือกที่คุ้มค่าเหมาะอย่างยิ่งสำหรับการพักผ่อนหรือการลงทุน” นายพงษ์พันธ์ กล่าวเสริม
นอกจากนี้โครงการดังกล่าวยังติดกับโครงการ “คลับเมด กระบี่ รีสอร์ท แอนด์ เรสซิเดนซ์เซส (Club Med Krabi Resort &amp; Residences) ซึ่งเป็นโครงการพูลวิลล่าคอนโดมิเนียมแห่งแรกในเอเชียตะวันออกเฉียงใต้ของคลับอีกด้วย
ด้านนายคาร์ล ฮัดสัน รองประธานบริหาร (Area Vice President, Thailand, Vietnam, Cambodia &amp; Myanmar), บริษัท แมริออท อินเตอร์เนชันแนล จำกัด กล่าวว่า “Sheraton Krabi Long Beach Resort &amp; Residences” เป็นโครงการรีสอร์ทแห่งแรกของ Sheraton ในจังหวัดกระบี่ ซึ่งเป็นหนึ่งในโรงแรมของกลุ่ม Marriott International ที่มีแบรนด์โรงแรมชั้นนำ 30 แบรนด์ คลอบคลุม 130 ประเทศทั่วโลก
โดยธุรกิจของแมริออทกำลังเติบโตอย่างต่อเนื่อง บริษัทจึงมีความยินดีอย่างยิ่งได้ร่วมงานกับทางเอเพ็กซ์ ซึ่งมีความเชี่ยวชาญในการพัฒนาโครงการรูปแบบมิกซ์ยูสเพื่อการพักอาศัยระดับพรีเมียม
“เรามีความเชื่อมั่นว่า โครงการ Sheraton Krabi Long Beach Resort &amp; Residences จะสามารถตอบโจทย์นักท่องเที่ยวจากทั่วประเทศไทยและทั่วโลกรวมถึงนักลงทุนได้เป็นอย่างดี ด้วยศักยภาพของจังหวัดกระบี่ที่เต็มไปด้วยความงดงามของธรรมชาติที่สมบูรณ์แบบและแตกต่างจากภูเก็ตด้วยหมู่เกาะ ปะการัง ภูเขา น้ำตก เต็มไปด้วยท้องทะเลอันสวยงาม เรียกได้ว่าเป็นไข่มุกแห่งอันดามัน รวมถึงสนามบินนานาชาติขนาดใหญ่ของกระบี่ที่สามารถรองรับการขยายตัวของนักท่องเที่ยวได้เป็นจำนวนมาก จึงทำให้จังหวัดกระบี่ได้รับความนิยมอย่างรวดเร็ว ถือเป็นเมืองท่องเที่ยวเชิงคุณภาพระดับนานาชาติ” นายคาร์ล กล่าว
